अजकल ते ‘अंकल-संस्कृति’ दी किरपा कन्ने साढ़े समाजी रीति-रवाज़ें च बी मते-खरे परिवर्तन आई गेदे न। प्रेम-ब्याह् दा रवाज दिनो-दिन ब्यापक ते मजबूत होंदा जा करदा ऐ, झुंड, पर्दा ते बड्डे लम्मे बाल रक्खियै चूंडे गुंदने भारती जनानियें आस्तै दक्यानूसी चीज बनदी जा करदी ऐ। इस्सै आस्तै लेडी ड्रैस्सिंग सैलून दबादब खु’लदे जा करदे न। इस बारै च अंकल-संस्कृति गी दाद देनी चाहिदी जे इसदी किरपा कन्ने लेडी हेयर कटिंग जां हेयर ड्रैस्सिंग सैलून चलाने दे पेशे गी बढ़ावा मिलने कन्नै बचारे केईं पढ़े-लिखे नौजुआनें गी रोजगार दा इक नमां साधन ल’ब्बी गेआ ऐ। फिरी जेकर इनें सैलूनें च जनानियां बी गाह्कें दी पंक्ति च आई खड़ोन लगी पेइयां न तां बी कोई चर्चे आली गल्ल नेईं ऐ। अंकल-संस्कृति दा किश चमत्कार गै नोखा ऐ।